RINGRAZIAMENT AL AUTÔR
Su la Patrie di Otubar dal 2013, Zuan Laurin Nardin al recensive “Il grant lunari dal Friûl. Sants, fiestis e tradizions dal cicli dal an” di Mario Martinis. O vin domandât al autôr di proponi a pontadis, mês par mês, cualchi estrat di chest publicazion siore di informazions su lis nestris tradizions e su la nestre storie. Lu ringraziìn pe disponibilitât e pe colaborazion che nus permet di condividi cui nestris letôrs chest grant patrimoni. ❚ ✒ Redazion
Avost al è l’otâf mês dal an; clamât Sextilis tal antîc calendari roman parcè che in chel ordin dai mês al ocupave la seste posizion, al cjapà il non di Augustus tal an 8 prime di Crist, par vie che al fo dedicât a chel imperadôr. Secont mês de Istât, Avost al marche la colme de stagjon, ream dal “solion” che al mande il so plui alt sflandôr e il so calôr plui potent tal timp de Canicule. Mês pegri e cuntun cjalt che al scjafoie, Avost al è il periodi de grande polse de campagne brusade dal soreli, li che i raps di ue sglonfs a tachin a cjapâ colôr, la blave e finìs di cressi ingruessant lis panolis, intant che i orts a son plens di verduris frescjis e di ortaiis crocantis. Tignût tant che il mês plui cjalt e ardût dal an, Avost al suie torints e cjanâi, al secje olis e risultivis, al crepe la tiere e al sflocje i vegjetâi; se la lisierte e gjolt dal calôr sui mûrs di clap, il gjat e il cjan a son distirâts te ombrene, come tancj altris animâi a stan parâts sotet dai rais che a brusin e la fontane e gote insom dal curtîl. La canicule e puarte a movisi sanguetis e sborfs, salamandriis e liparis. Par antîc, intant che il soreli al bateve a fuart, i vielis a polsavin te ombrene des piergulis fatis cu lis vîts di “ue amerecane” che a metevin in mostre raps sglonfs aromai cuasi neris, biel che i fruts a zuiavin sot dai puartis, o a lavin tai riui cun bergheladis di gjonde che a rivavin fin aes cjasis intant che a cirivin di cjapâ il gjambar taponât sot dai claps. Lis feminis a resentavin i vistîts te aghe curinte e nete des roiis o di cualchi riul di campagne e a prontavin il gustâ tai fogolârs.
Cûr de Istât, scagn dal ream dal soreli tal segn zodiacâl dal Leon, Avost al è il mês di polse par ogni ativitât produtive e cussì i lûcs di turisim di mont e de marine si jemplin. La int in feriis si straten fintremai gnot fonde tai zardins e su lis teracis li che e cene a viert, o ben e frecuente lis sagris di paîs. Grant lavôr in mont, li che si sfalce la jerbe e si sta daûr ai arments, intant che su la marine e va indevant cun sucès la stagjon de pescje. Tal firmament turchin de gnot, lis stelis a cimiin e lis meteoris a traviersin il cîl cu lis lôr codis de cjadude, la lune di arint e slusìs iluminant lis monts, il cidinôr profumât dal boscs e i prâts indurmidîts, lis che si sint il griâ a moments dai prins griîs dumiestics clamâts “avostans” fin a sclarî la vaste distese dal mâr.
Ma il grant cjalt dal Istât propit te seconde part dal mês al ven interot di burlaçs e burascjis che a puartin il cambiament de stagjon e la fin de canicule, adun cul mudament des usancis dal ream dai animâi. Lis cisilis a son in agjitazion e ancje il cîl al è in bulidure dopo che al è tornât il seren, la temperadure e je plui dolce e il vert di ciertis fueis si smamìs. Il soreli, ancje se al è fuart e madûr, nol pant plui i siei rais perpendicolârs, ma ben za inclinâts tal so lâ in rive jù.
Secont la tradizion popolâr, a son lis fiestis di S. Laurinç (10-VIII), de Assunzion de Beade Vergjine Marie (15-VIII), di S. Roc (16-VIII) e di S. Bortul (24-VIII) a regjistrâ la colade de Istât tal calendari di Avost, intant che e je la sagre de Cuarte domenie di Avost, cu lis sôs baldoriis, lis sôs luminariis e i siei fûcs a sierâ pardabon la Istât. Cun di fat, dopo chê domenie, ogni contadin si prepare pe vendeme, metint in ordin ducj i imprescj che a coventin par chest apontament une vore dongje e par ogni altre vore de Sierade. Ancje la temperadure si è pardabon sbassade puartant lis atmosferis dolcis e emozionantis de Sierade. ❚
Mario Martinis
IL GRANT LUNARI DAL FRIÛL. Avost............
RINGRAZIAMENT AL AUTÔR
fur_Latn fur_Latn fur_Latn fur_Latn fur_Latn fur_Latn scn_Latn fur_Latn fur_Latn